
"Csak az ember olvas" - Szövegértési-és anyanyelvi kompetenciák fejlesztése a Piliscsabai Tanodában

Kulcsszavak: Szövegértés;Hátrányos helyzet;Tanoda;Fejlesztés
Kutatásomban egy aktuális, releváns témával foglalkoztam, mely időszerű és fontos kérdéseket vet fel a gyermekek és fiatalok (7-14 éves) szövegértési készségeiről. A vizsgálat középpontjában a Piliscsabai Tanodát igénybe vevő gyermekek szövegértési fejlődése áll. Összefoglaltam a legfontosabb magyar és nemzetközi eredményeket, kitértem különböző szövegértésfejlesztő stratégiákra, hátránykompenzáló, lemorzsolódást megelőző programokra, illetve bemutattam a tanodák rendszerét is Magyarországon.
A tanodás gyermekek teljesítménye, eredményei igazolták hipotéziseimet. A gyermekek fejlődtek a bemeneti mérés és a kimeneti mérés eredményei függvényében (t(25)=6,798; p<0,001). Azok a tanodások, akiknek erős énhatékonysága van a kérdőív tanulásra, koncentrációra vonatkozó alskála átlageredményei alapján, tanév végére is jobb jegyet tudtak szerezni magyar nyelv-és irodalomból (F=27,340; p<0,001 és r=0,730 és p<0,001). Azok a gyermekek, akik hosszabb ideje veszik igénybe a tanoda szolgáltatásait (tanév), jobban tudtak fejlődni a többieknél (F=6,477; p=0,018; p<0,001; r=0,461).
Kutatásom illeszkedik azon szövegértési készségeket megcélzó kutatások és vizsgálatok közé, melyek a hátrányos és halmozottan hátrányos helyzetű gyermekekkel foglalkoznak. Dolgozatom végén arra is reflektálok, miként lehet érdemes folytatni, bővíteni a témám. Mindezek mellett kitérek a kutatásom hátráltató tényezőire is.



